Értesítés a Kínai Népköztársaságból származó borkősav behozatalára vonatkozó végleges dömpingellenes vám kivetéséről szóló 349/2012/EU végrehajtási rendelet módosításáról szóló 626/2012/EU tanácsi végrehajtási rendelettel kapcsolatos C-461/18. P sz. ügyben 2020. december 3-án hozott ítélet végrehajtásáról

(2021/C 507/08)

A C-461/18. P sz. ügyben hozott ítélet

A T-431/12. sz., Distillerie Bonollo SpA és társai kontra az Európai Unió Tanácsa ügyben 2018. május 3-án hozott ítéletében (1) (a továbbiakban: ítélet) az Európai Unió Törvényszéke (a továbbiakban: Törvényszék) megsemmisítette a Kínai Népköztársaságból származó borkősav behozatalára vonatkozó végleges dömpingellenes vám kivetéséről szóló 349/2012/EU végrehajtási rendelet módosításáról szóló, 2012. június 26-i 626/2012/EU tanácsi végrehajtási rendeletet (2) (a továbbiakban: a szóban forgó rendelet). A szóban forgó rendelet – több uniós gyártó által kérelmezett időközi felülvizsgálatot követően – két exportáló gyártó vonatkozásában a kiszabott dömpingellenes vám emelését eredményezte (a Changmao Biochemical Engineering Co. Ltd esetében 10,1 %-ról 13,1 %-ra, a Ninghai Organic Chemical Factory esetében pedig 4,7 %-ról 8,3 %-ra).

Konkrétan a Törvényszék azt állapította meg, hogy a felülvizsgálat során a Tanács a borkősav rendes értékét az Argentínában érvényes előállítási költségek alapján számította ki, az eredeti vizsgálat során azonban a rendes érték kiszámításához az argentínai belföldi értékesítési árakat vette alapul. A Törvényszék arra a következtetésre jutott, hogy ez az 1225/2009/EK rendelet (3) 11. cikkének (9) bekezdése értelmében a módszertan megváltoztatásának minősül. A Törvényszék teljes egészében megsemmisítette a szóban forgó rendeletet, de az uniós gyártók kérelmére fenntartotta az egyik exportáló gyártóra (Ninghai Organic Chemical Factory) kivetett magasabb dömpingellenes vámot. A Changmao tekintetében a Törvényszék a T-442/12. sz. ügyben más indokok alapján már korábban megsemmisítette a szóban forgó rendeletet (4).

2020. december 3-án a C-461/18. P sz., Changmao Biochemical Engineering Co. Ltd kontra Distillerie Bonollo SpA és társai ügyben az Európai Unió Bírósága (a továbbiakban: Bíróság) ítéletet hozott (5) a Törvényszék ítéletével szemben a Changmao Biochemical Engineering Co. Ltd (a továbbiakban: Changmao) által benyújtott fellebbezés tárgyában. A Bíróság megerősítette a Törvényszék megállapításait. Ennek eredményeképp a Bíróság a szóban forgó rendeletet mind a Changmao, mind a Ninghai Organic Chemical Factory tekintetében megsemmisítette, de az utóbbira vonatkozóan fenntartotta a magasabb dömpingellenes vámokat, tekintettel arra, hogy a Bizottság még nem hozta meg az EUMSZ 266. cikke szerinti intézkedést.

Következmények

Az EUMSZ 266. cikke előírja, hogy az intézmények kötelesek megtenni a Bíróságok ítéletében foglaltak teljesítéséhez szükséges intézkedéseket.

Az állandó ítélkezési gyakorlat szerint azokban az esetekben, amelyekben az eljárás több adminisztratív lépésből áll, mint a dömpingellenes eljárás esetében, e lépések egyikének semmissé nyilvánítása nem semmisíti meg a teljes eljárást (6). Ehelyett az egy adott aktust megsemmisítő ítéletben foglaltak teljesítéséhez és az ítélet végrehajtásához szükséges intézkedések megtételekor a megsemmisített jogi aktus felváltására irányuló eljárás attól a ponttól folytatható, ahol a szabálytalanság bekövetkezett (7).

Ennek megfelelően a Törvényszék és a Bíróság (a továbbiakban együtt: Bíróságok) ítéletében foglaltak teljesítése kapcsán az Európai Bizottságnak (a továbbiakban: Bizottság) lehetősége van arra, hogy korrigálja az eljárás azon szempontjait, amelyek a megsemmisítéshez vezettek, ugyanakkor változatlanul hagyja az ítélet által nem érintett részeket (8).

A szóban forgó rendelet azért került megsemmisítésre, mert a Bizottság nem a helyes módszertant alkalmazta az érintett exportáló gyártók által értékesített borkősav rendes értékének kiszámításához. Ezért a rendes értéket az eredeti eljárás során alkalmazott módszertan használatával mind a Changmao, mind a Ninghai Organic Chemical Factory vonatkozásában újra ki kell számítani, azaz a számításnak az argentínai belföldi értékesítési árakon kell alapulnia.

A szóban forgó rendeletben szereplő azon ténymegállapítások, amelyeket nem támadtak meg, vagy amelyeket megtámadtak ugyan, de a vonatkozó keresetet a Bíróságok ítéletei elutasították, illetve amelyek nem képezték a Bíróságok vizsgálatának tárgyát, és amelyek ennélfogva nem vezettek a szóban forgó rendelet megsemmisítéséhez, érvényesek maradnak.

Az eljárás újbóli megindítása

2017. szeptember 7-én a Bizottság már újraindította a Kínai Népköztársaságból származó borkősav behozatalára vonatkozó, a szóban forgó rendelet elfogadásához vezető dömpingellenes vizsgálatot, a Törvényszék által a T-422/12. sz. ügyben a Changmao tekintetében hozott ítéletet végrehajtásaként (9). A T-422/12. sz. ügyben hozott ítéletből eredő végrehajtási kötelezettségeket azonban felülírták a C-461/18. P sz. ügyben hozott ítéletből eredő végrehajtási kötelezettségek. A C-461/18 P ügyben hozott ítélet alapján ugyanis a Bizottságnak a Changmao tekintetében is újra ki kell számítania a rendes értéket. Így a szóban forgó rendeletben a DL borkősav rendes értékének kiszámításához használt módszertanról adott tájékoztatás nem lenne elégséges a C-461/18. P sz. ügyben hozott ítéletben tett, a rendes érték újraszámítását előíró megállapításoknak való megfeleléshez.

Ezért a Bizottság ezen értesítéssel kiterjeszti az újbóli megindítás hatályát a C-461/18. P sz. ügyben tett megállapítások végrehajtására mind a Changmao, mind a Ninghai Organic Chemical Factory tekintetében.

Az eljárás újbóli megindításának hatálya a Törvényszék és a Bíróság ítéletének végrehajtására korlátozódik. Az újbóli megindítás nem érint más vizsgálatokat. Ennélfogva a Kínai Népköztársaságból származó borkősav behozatalára vonatkozó végleges dömpingellenes vámnak az 1225/2009/EK rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló, 2012. április 16-i 349/2012/EU tanácsi végrehajtási rendelet (10) a Changmao tekintetében továbbra is alkalmazandó. A Törvényszék ugyanakkor a Ninghai Organic Chemical Factory tekintetében fenntartotta a szóban forgó rendelet joghatásait.

A vizsgálat újbóli megindításáról az érdekelt felek ezen értesítésnek az Európai Unió Hivatalos Lapjában való közzétételével kapnak tájékoztatást.

Írásbeli beadványok

A Bizottság felkéri az érdekelt feleket és különösen az érintett exportáló gyártókat és az uniós gazdasági ágazat képviselőit, hogy a vizsgálat újbóli megindításával kapcsolatos kérdésekben ismertessék álláspontjukat, szolgáltassanak információkat, és mindezeket támasszák alá bizonyítékokkal. Ezeknek az információknak és az azokat alátámasztó bizonyítékoknak – eltérő rendelkezés hiányában – az ezen értesítésnek az Európai Unió Hivatalos Lapjában való közzétételétől számított 20 napon belül kell beérkezniük a Bizottsághoz.

A vizsgálattal megbízott bizottsági szolgálatok előtti meghallgatás lehetősége

Az érintett exportáló gyártók és az uniós gazdasági ágazat képviselői kérhetik a vizsgálattal megbízott bizottsági szolgálatok előtti meghallgatásukat. A meghallgatás iránti kérelmet írásban, indoklással együtt kell benyújtani. A vizsgálat újbóli megindításához tartozó kérdésekben kért meghallgatások esetében a kérelmet az ezen értesítésnek az Európai Unió Hivatalos Lapjában való közzétételétől számított 15 napon belül kell benyújtani. A későbbiekben a Bizottság a felekkel folytatott levélváltás során tűz ki külön határidőt a meghallgatás iránti kérelem benyújtására.

Az írásbeli beadványok benyújtása és levelezés

A Bizottsághoz piacvédelmi vizsgálatok céljára csak szerzői jogi védelem alatt nem álló információk nyújthatók be. Mielőtt az érdekelt felek olyan információkat és/vagy adatokat bocsátanának a Bizottság rendelkezésére, amelyekkel kapcsolatban harmadik felet szerzői jog illet meg, a szerzői jog jogosultjától külön engedélyt kell kérniük, amelyben az kifejezetten lehetővé teszi a Bizottság számára a) az információk és adatok e piacvédelmi eljárás keretében történő felhasználását, valamint b) az információknak és/vagy adatoknak az e vizsgálatban érdekelt felek felé olyan formában történő továbbítását, hogy azok gyakorolhassák védelemhez való jogukat.

Az érdekelt felek által benyújtott valamennyi olyan írásbeli beadványt – beleértve az ezen értesítésben kért információkat, a kitöltött kérdőíveket és a leveleket is –, amelyre vonatkozóan bizalmas kezelést kérelmeznek, „Sensitive” (bizalmas) jelöléssel (11) kell ellátni. A vizsgálat keretében információt benyújtó feleknek a bizalmas kezelésre irányuló kérelmüket meg kell indokolniuk.

A „Sensitive” jelöléssel ellátott információkat benyújtó érdekelt feleknek ezekről az információkról az alaprendelet 19. cikkének (2) bekezdése értelmében nem bizalmas jellegű összefoglalót is rendelkezésre kell bocsátaniuk, amelyet „For inspection by interested parties” (az érdekelt felek számára, betekintésre) jelöléssel kell ellátniuk. Ennek az összefoglalónak megfelelő részletességűnek kell lennie ahhoz, hogy a bizalmasan benyújtott információk lényege kielégítő mértékben megismerhető legyen belőle. Amennyiben a bizalmas információt benyújtó fél nem indokolja meg kellőképpen a bizalmas kezelésre irányuló kérelmét, vagy nem bocsát rendelkezésre nem bizalmas jellegű összefoglalót a kért formában és minőségben, a Bizottság az információt figyelmen kívül hagyhatja, kivéve abban az esetben, ha megfelelő források kielégítően bizonyítják az információ helyességét.

A Bizottság felkéri az érdekelt feleket, hogy minden beadványukat és kérelmüket a TRON.tdi platformon (https://webgate.ec.europa.eu/tron/TDI) keresztül – a meghatalmazásokat és a tanúsítványokat szkennelt formában mellékelve – nyújtsák be. A TRON.tdi platform vagy e-mail használatával az érdekelt felek elfogadják a Kereskedelmi Főigazgatóság honlapján közzétett, „LEVELEZÉS AZ EURÓPAI BIZOTTSÁGGAL PIACVÉDELMI ÜGYEKBEN” című dokumentumban foglalt, az elektronikus beadványokra alkalmazandó szabályokat:

http://trade.ec.europa.eu/doclib/docs/2014/june/tradoc_152573.pdf

Az érdekelt feleknek fel kell tüntetniük nevüket, címüket, telefonszámukat és érvényes e-mail-címüket, továbbá biztosítaniuk kell, hogy a megadott e-mail-cím működő, naponta ellenőrzött hivatalos e-mail-cím legyen. Az elérhetőségek megadása után a Bizottság kizárólag a TRON.tdi platformon keresztül vagy e-mailben kommunikál az érdekelt felekkel, kivéve, ha azok kifejezetten kérik a Bizottságtól a dokumentumok más kommunikációs csatornán történő megküldését, vagy ha a dokumentumot a jellegéből adódóan könyvelt levélpostai küldeményben kell elküldeni.

Az érdekelt felek a Bizottsággal folytatott levelezésre vonatkozó további szabályokat és információkat, köztük a TRON.tdi platformon keresztül és az e-mailben eljuttatott küldeményekre irányadó elveket megtalálják a fent említett, az érdekelt felekkel folytatott kommunikációra vonatkozó útmutatóban.

A Bizottság levelezési címe:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-mail: TRADE-AD-R529A-TARTARIC-ACID@EC.EUROPA.EU

Honlap: https://trade.ec.europa.eu/tdi/case_details.cfm?id=2280

Az együttműködés hiánya

Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltatja ezeket az információkat határidőn belül, illetve ha a vizsgálatot jelentősen hátráltatja, az alaprendelet 18. cikkének megfelelően megerősítő vagy nemleges ténymegállapítások tehetők a rendelkezésre álló tények alapján.

Ha megállapítást nyer, hogy az érdekelt felek valamelyike hamis vagy félrevezető adatokat szolgáltatott, ezek az információk figyelmen kívül hagyhatók, és a Bizottság a rendelkezésre álló tényekre támaszkodhat.

Ha valamelyik érdekelt fél nem, vagy csak részben működik együtt, és ezért a ténymegállapítások alapjául az alaprendelet 18. cikkének megfelelően a rendelkezésre álló tények szolgálnak, az eredmény kedvezőtlenebb lehet e fél számára, mint ha együttműködött volna.

A számítógépes válaszadás elmaradása nem tekinthető az együttműködés hiányának, amennyiben az érdekelt fél igazolja, hogy a kérésnek megfelelő válaszadás indokolatlan többletteherrel vagy indokolatlan többletköltségekkel járna. Az érdekelt félnek ebben az esetben haladéktalanul fel kell vennie a kapcsolatot a Bizottsággal.

Meghallgató tisztviselő

Az érdekelt felek kérhetik a kereskedelmi ügyekben eljáró meghallgató tisztviselő közreműködését. A meghallgató tisztviselő az eljárás folyamán megvizsgálja az iratbetekintési kérelmeket, a dokumentumok bizalmas kezelését érintő vitákat, a határidők meghosszabbítására vonatkozó kérelmeket, valamint az érdekelt felek vagy harmadik felek által a védelemhez való joguk gyakorlásával összefüggésben benyújtott kérelmeket.

A meghallgató tisztviselő meghallgatásokat szervezhet, és közvetíthet az érdekelt fél vagy felek és a Bizottság szolgálatai között annak érdekében, hogy az érdekelt felek maradéktalanul gyakorolhassák a védelemhez való jogukat. A meghallgató tisztviselő általi meghallgatás iránti kérelmet írásban, indoklással együtt kell benyújtani. A meghallgató tisztviselő megvizsgálja a kérelmek indokait. Ilyen meghallgatásra csak akkor kerülhet sor, ha az adott kérdést nem sikerült a Bizottság szolgálataival kellő időben rendezni.

A Bizottság felkéri az érdekelt feleket, hogy az ezen értesítésben meghatározott időkereteket a meghallgató tisztviselő közreműködésével és az általa tartott meghallgatásokkal kapcsolatban is tartsák tiszteletben. A kérelmeket kellő időben, indokolatlan késedelem és az eljárás szabályszerű lefolytatásának veszélyeztetése nélkül kell benyújtani. Ezt szem előtt tartva az érdekelt feleknek a meghallgató tisztviselő közbenjárását a közbenjárásra okot adó esemény bekövetkezése után a lehető leghamarabb kérniük kell. A meghallgató tisztviselő megvizsgálja a közreműködés iránti, késve beérkező kérelem indokait, a benne felvetett kérdések jellegét és e kérdéseknek a védelemhez való jog gyakorlására kifejtett hatását, továbbá figyelembe veszi a megfelelő ügyintézéshez és a vizsgálat időben történő lezárásához fűződő érdeket.

További információk, valamint a meghallgató tisztviselő elérhetősége és internetes oldalai a Kereskedelmi Főigazgatóság honlapján találhatók:

http://ec.europa.eu/trade/trade-policy-and-you/contacts/hearing-officer/

A személyes adatok kezelése

A Bizottság az e vizsgálat során gyűjtött valamennyi személyes adatot az (EU) 2018/1725 európai parlamenti és tanácsi rendeletnek (12) megfelelően kezeli.

A Bizottság piacvédelmi tevékenysége során végzett személyesadat-kezelésről a magánszemélyeket tájékoztató adatvédelmi nyilatkozat megtekinthető a Kereskedelmi Főigazgatóság honlapján:

https://ec.europa.eu/trade/policy/accessing-markets/trade-defence/

Tájékoztatás

A Bizottság a szóban forgó rendelet elfogadásához vezető vizsgálat során érdekelt félként nyilvántartásba vett feleket a későbbiekben tájékoztatni fogja azokról a lényeges tényekről és szempontokról, amelyek alapján végre kívánja hajtani az ítéletet, és lehetőséget fog biztosítani számukra észrevételeik megtételére.

(1) A Törvényszék 2018. május 3-i ítélete, Distillerie Bonollo SpA és társai kontra az Európai Unió Tanácsa, T-431/12, ECLI:EU:T:2018:251.

(2) HL L 182., 2012.7.13., 1. o.

(3) HL L 343., 2009.12.22., 51. o., a rendeletet felváltotta az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendelet (HL L 176., 2016.6.30., 21. o., a továbbiakban: alaprendelet).

(4) A Törvényszék 2017. június 1-jei ítélete, Changmao Biochemical Engineering Co. Ltd kontra Tanács, T-442/12, ECLI:EU:T:2017:372. Ebben az ügyben a Törvényszék a felperes védelemhez való jogának és az alaprendelet 20. cikke (2) bekezdésének megsértését állapította meg amiatt, hogy az intézmények jelentős információkat nem bocsátottak a felperes rendelkezésére a DL borkősav rendes értékének a kiszámítására vonatkozó módszert érintően.

(5) A Bíróság 2020. december 3-ítélete, Changmao Biochemical Engineering Co. Ltd kontra Distillerie Bonollo SpA és társai, C-461/18. P, ECLI:EU:C:2020:979.

(6) A Bíróság 1998. október 15-i ítélete, Industrie des poudres sphériques (IPS) kontra Tanács, T-2/95, ECLI:EU:T:1998:242.

(7) A Bíróság 2000. október 3-i ítélete, Industrie des poudres sphériques kontra Tanács, C-458/98. P, EU:C:2000:531, 80–85. pont, valamint 2016. január 28-i ítélete, CM Eurologistik, C-283/14 és C-284/14, EU:C:2016:57, 48–55. pont.

(8) A Bíróság 2016. június 14-i ítélete, Bizottság kontra McBride, C-361/14. P, EU:C:2016:434, 56. pont; lásd még a dömpingellenes intézkedések területén a Bíróság 2000. október 3-i ítéletét, Industrie des poudres sphériques kontra Tanács, C-458/98. P, EU:C:2000:531, 84. pont.

(9) Értesítés a Kínai Népköztársaságból származó borkősav behozatalára vonatkozó végleges dömpingellenes vám kivetéséről szóló 349/2012/EU végrehajtási rendelet módosításáról szóló 626/2012/EU tanácsi végrehajtási rendelettel kapcsolatos T-442/12 sz. ügyben 2017. június 1-jén hozott ítéletről (HL C 296., 2017.9.7., 16. o.).

(10) HL L 110., 2012.4.24., 3. o.

(11) A „Sensitive” jelöléssel ellátott dokumentum az alaprendelet 19. cikke és a GATT 1994 VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül. A dokumentum az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében is védelem alatt áll.

(12) Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).